A Földművelésügyi Minisztérium

Pályázati felhívása

a kárókatona gyérítési program lőszerbeszerzés támogatásához

**2015.**

**Pályázatok benyújtásának határideje:**

**a pályázati felhívás Földművelésügyi Minisztérium honlapján történő megjelenését követően 2015. augusztus 1. és augusztus 31. között**

1. **Bevezetés**

A támogatás alapja a 20/05/09/00 „Állami halgazdálkodási feladatok támogatása” fejezeti kezelésű előirányzat 2014. évi bevételeiből származó, földművelésügyi miniszter által jóváhagyott keretfelosztás szerinti forrás.

A halgazdálkodásról és a hal védelméről szóló 2013. évi CII. törvény (továbbiakban: Hhvtv.) 63. § (2) bekezdés *c)* pont szerint a forrás felhasználási célja közvetlenül az őshonos halállományt veszélyeztető halfogyasztó gerinces állatfajok gyérítése, riasztása hatékonyságát hivatott segíteni, melynek messzemenően fő célja az állami tulajdonú nyilvántartott halgazdálkodási vízterületekben élő, állam tulajdonát képező, valamint a Hhvtv. 3. §-a szerint nemzeti kincsnek és természeti értéknek minősülő halállományok védelme, fenntartása és megújítása. Ezen halállományok fenntartása a társadalmi elvárások kielégítését, rekreációs tevékenység végzésének előfeltételét, valamint biodiverzitás megőrzését elősegítő, természetvédelmi jelentőségű cél elérését is szolgálja. A gyérítési helyszínek között a tógazdaságok is fontos szerepet játszanak, mivel évszaktól és vonulási útvonalaktól függően ezeken a haltermelési létesítményeken koncentrálódhatnak a kárókatonák, ugyanakkor az itt kilőtt egyedek is elsősorban a természetes vizek halállományára helyeződő nyomást enyhítik.

A nyilvántartott halgazdálkodási vízterületek halgazdálkodásra jogosultjainak (függetlenül attól, hogy az milyen típusú szervezet) kötelességük a vízterület halállományának megóvása, fenntartása, lehetőség szerinti gyarapítása, ennek érdekében az őshonos halállományt – ezen belül az ún. orsó alakú halfajokat is (pl. süllő, kecsege, védett bucófajok) – kiemelten veszélyeztető, téli időszakban hazánkban tömegesen jelenlévő és itt táplálkozó nagy kárókatona *(Phalacrocorax carbo)* (a továbbiakban: kárókatona) fajjal szembeni védekezés is elvárt, kötelező jellegű, Hhvtv.-ben előírt feladatot jelent.

A támogatás kizárólag olyan eszközök (lőszer, ezen belül is elsősorban ilyen célra felhasználható méretű, acél és más nem ólomtartalmú anyagból készült sörét) beszerzésére használható fel, mely a halállományok védelmében végzendő közfeladatok ellátását segíti a kárókatona gyérítése és riasztása által. Így a támogatott tevékenység teljes mértékben elválasztható a támogatás kedvezményezettjeinek gazdasági tevékenységétől.

Minden olyan szervezet (egyéni vállalkozó, gazdasági társaság, civil szervezet, nonprofit szervezet stb.) nyújthat be támogatási igényt, mely saját halgazdálkodási hasznosításában lévő vízterületen halgazdálkodásra jogosult, és köteles gondoskodni a vízterület halállományának védelméről.

A támogatásból megvalósított feladat elsősorban az állam tulajdonát képező halállomány védelmét szolgálja. A támogatott vállalkozásoknak nem származhat gazdasági előnye a támogatásból, mivel a kárókatona gyérítése egy kármérséklő intézkedés, mely a madárfaj halfogyasztása révén okozott védett, nem fogható, illetve nem védett őshonos halfajok állományaiban bekövetkezett kárt hivatott mérsékelni. A kárókatona nagytestű, vonuló madárfajként nagyobb területeket képes berepülni, így az adott területen történő kilövésével nemcsak adott vízterületen okozott kár mérsékelhető, ezért a támogatás jellege nem minősül szelektívnek. A támogatásból beszerzett eszközök nem használhatóak fel gazdasági célra, kizárólag halvédelmi célzatú, vagyis az állami tulajdonát képező őshonos halállományok megóvását szolgálják. A támogatás segítségével beszerzett lőszer nem érintheti, nem befolyásolja a tagállamok közötti kereskedelmet, mivel a támogatás mértéke és az ebből beszerezhető lőszer mennyisége elenyésző nagyságrendű, továbbá nincs korlátozva a támogatott által megvásárolható termék gyártója sem.

1. **A pályázat tárgya**

A Földművelésügyi Minisztérium nyílt pályázatot hirdet a fejezeti és központi kezelésű előirányzatok kezelésének és felhasználásának szabályairól szóló 24/2015. (V. 26.) FM rendelet 1. melléklet 53. sorában foglaltakra figyelemmel, a Hhvtv 63. § 2. bekezdés *c)* alapján a kárókatona, mint halfogyasztó gerinces állatfaj által veszélyeztetett őshonos halállomány megóvása érdekében, a kárókatona gyérítési program lőszertámogatása céljából.

1. **A pályázat forrása**

A pályázat forrása a Magyarország 2015. évi központi költségvetéséről szóló 2014. évi C. törvény 1. melléklet XII. Földművelésügyi Minisztérium fejezet, 20. Fejezeti kezelésű előirányzatok cím 5. Nemzeti támogatások alcím. 9. Állami halgazdálkodási feladatok támogatása c. előirányzat 2014. évi maradványának terhére összesen **7 044 890 Ft**.

1. **Pályázat benyújtására jogosultak köre**

A 2013. évben gyérítést végző – a halgazdálkodásról és a hal védelméről szóló 2013. évi CII. törvény 1. § (1) és 6. § (2) bekezdés (a továbbiakban: Hhvtv.) szerinti halgazdálkodásra jogosult vagy haltermelési létesítményt üzemeltető pályázhat, aki a kárókatona gyérítését végezte 2013-ban a halgazdálkodási jogosultságában lévő halgazdálkodási vízterületen, illetve üzemeltetésében lévő haltermelési létesítményen, és **a 2013. évi kárókatonára vonatkozó derogációs jelentésben szerepel legalább 50 db kilőtt példánnyal** (a derogációs jelentés kivonata letölthető a pályázat részeként a honlapról.)

Támogatás a 2013-ban kilőtt és a derogációs jelentésben szereplő kárókatona példányszám alapján adható a pályázónak.

1. **Kizáró okok**

Nem köthető támogatási szerződés azzal, aki

a) nem felel meg az Áht. 50. §-ában meghatározott követelményeknek,

b) jogerős végzéssel elrendelt felszámolási, csőd-, végelszámolási vagy egyéb – a megszüntetésére irányuló, jogszabályban meghatározott – eljárás alatt áll,

c) a támogatási döntés tartalmát érdemben befolyásoló valótlan, hamis vagy megtévesztő adatot szolgáltatott vagy ilyen nyilatkozatot tett,

d) jogszabályban vagy e rendeletben a támogatási szerződés megkötésének feltételeként meghatározott nyilatkozatokat nem teszi meg, dokumentumokat nem nyújtja be, vagy a megtett nyilatkozatát visszavonja.

1. **A támogatás igénybevételének általános feltételei**

Pályázat benyújtására az a pályázó jogosult, aki vagy amely

*a)* nyilatkozik arra vonatkozóan, hogy

*aa)* nem rendelkezik adók módjára behajtható köztartozással vagy lejárt esedékességű adótartozással, kivéve, ha az adóhatóság számára fizetési halasztást vagy részletfizetést engedélyezett, és az arra vonatkozó határozatot általa hitelesített másolatban csatolja a pályázati dokumentációhoz,

*ab)* nem áll felszámolási, végelszámolási eljárás vagy csődeljárás alatt,

*ac)* megfelel a rendezett munkaügyi kapcsolatok követelményeinek;

*ad)* jogi személy vagy jogi személyiséggel nem rendelkező szervezet esetén átlátható szervezetnek minősül.

1. **A támogatás formája, mértéke és a finanszírozás módja**

7.1. A támogatási szerződés a Földművelésügyi Minisztérium (a továbbiakban: Támogató) és a kedvezményezett pályázó (együtt a továbbiakban: Felek) között jön létre.

7.2 A pályázó a 2013-ban kilőtt és a 2013. évi derogációs jelentésben szereplő egyedszám alapján részesül támogatásban. **A jelentésben szereplő példányonként 900 Ft összegű vissza nem térítendő támogatás nyújtható**, aminek figyelembevételével a támogatás mértéke a pályázó által kilőtt és lejelentett példányok száma megszorozva az átalány támogatás összegével. A Bíráló Bizottság a támogatás példányonként meghatározott mértékétől alacsonyabb összegű támogatásra is tehet javaslatot, amennyiben az összes beérkezett pályázat figyelembevételével a rendelkezésre álló keret kimerülése vagy a keret teljes felhasználása ezt indokolja.

7.3. A pályázók **részére a megítélt támogatás kifizetése részletes költségterv alapján történik az alábbiak szerint: egyösszegű előlegfinanszírozással, utólagos elszámolási kötelezettség mellett.** A támogatott tevékenységhez, azaz a kárókatona gyérítéséhez a támogatáson felüli saját forrás biztosítása nem feltétel. **A támogatás intenzitása: 100%.**

7.4. A támogatás összege a támogatási döntés napjától 2015. december 31-ig megvásárolt és pénzügyileg teljesített lőszerekről szóló számla alapján számolható el, a támogatási szerződésben meghatározott összeg mértékéig. **Kizárólag 3,5-4 mm átmérőjű**,csakis acél vagy bizmut, wolfram, cink, ón és ezek ötvözeteiből készült **sörét megvásárlása támogatható. Az elszámolásra kerülő számlákon a megvásárolt lőszer darabszámának, típusának, cikkszámának és anyagának (acél, W, Bi, Zn, Sn) szerepelnie kell.** **Ólomsörét megvásárlása nem támogatható.** A támogatás terhére egyéb költség nem számolható el.

1. **A pályázat formai és tartalmi követelményei és benyújtása**

8.1. A pályázatot a pályázati felhívás mellékletét képező Pályázati Adatlap és Pályázati Űrlap kitöltésével kell elkészíteni.

8.2. **A pályázati adatlap, az adatlap 1. számú melléklete és pályázati űrlap letölthető a** <http://www.kormany.hu/hu/foldmuvelesugyi-miniszterium/> **linkről, a „Pályázatok” menüpont alól.** **A kitöltött adatlapot, az 1. számú mellékletet és az űrlapot véglegesítés után ki kell nyomtatni és minden egyes oldalát aláírással kell hitelesíteni. A kézírással kitöltött pályázati dokumentáció elutasításra kerül. Az eredeti és aláírt pályázati anyag színesben szkennelt változatát CD-re vagy DVD-re (elektronikus adathordozó) kell kiírni** és a jelen pályázati felhívás 8.5. pontjában foglaltak szerinti módon, a pályázatok lefűzött példányaival (1 db eredeti, 1 db másolati példány) együtt, egy borítékban, **postai úton kell megküldeni** a Földművelésügyi Minisztérium Horgászati és Halgazdálkodási Főosztály címére (1055 Budapest, Kossuth Lajos tér 11.).

8.3. **A pályázathoz jogi személy esetén szükséges csatolni a kitöltött és minden egyes oldalán cégszerűen aláírt átláthatósági nyilatkozatot (letölthető a fenti linkről:** [**http://www.kormany.hu/hu/foldmuvelesugyi-miniszterium**](http://www.kormany.hu/hu/foldmuvelesugyi-miniszterium)**). A kitöltött és minden egyes oldalán cégszerűen aláírt átláthatósági nyilatkozatot a fentiek alapján színes szkennelt formában a pályázati anyag részeként kell elektronikus adathordozón is megküldeni.**

8.4. **A pályázatot legkésőbb 2015. augusztus 31-i postára adással, könyvelt postai küldeményként (ajánlott vagy tértivevényes küldemény) kell benyújtani.** E határidőt követően postára adott pályázatok formai ellenőrzés nélkül elutasításra kerülnek. (A postára adás a postabélyegző kelte alapján kerül ellenőrzésre).

8.5. A pályázatot 1 db eredeti és aláírt, valamint az aláírt példányról készült 1 db másolati példányban lefűzve, CD vagy DVD melléklettel együtt kell benyújtani. A beadott pályázatokon egyértelműen fel kell tüntetni, melyik az eredeti és melyik a másolati példány. **A pályázatot oldalszámozással és – az eredeti példány tekintetében – minden oldalán eredeti aláírással kell ellátni.** Az előbbiektől eltérő módon beküldött pályázatok formai hiba miatt elutasításra kerülnek és a továbbiakban nem bocsájthatók szakmai értékelésre.

8.6. A benyújtandó pályázati dokumentációt az alábbiak szerint kell összeállítani:

* hiánytalanul kitöltött, oldalanként aláírt Adatlap,
* az Adatlap kitöltött és oldalanként aláírt 1. sz. melléklete (ÁFA-nyilatkozat),
* jogi személy vagy jogi személyiséggel nem rendelkező szervezet esetén kitöltött és oldalanként aláírt átláthatósági nyilatkozat,
* az eredeti és aláírt pályázati anyag színesben szkennelt változata CD-re vagy DVD-re írva,
* az eredeti példányhoz csatolt nyilatkozat arról, hogy a másolati és a CD-re vagy DVD-re írt pályázati példány az eredetivel mindenben azonos.

8.7. Amennyiben eltérés mutatkozik a pályázati példányok között, a Támogató az eredeti példány alapján hozza meg döntését.

8.8. A formai hibás, szakmai értékelésre nem bocsátható pályázatok papír alapú és CD-re vagy DVD-re írt másolati példányait a Támogató nem küldi vissza a pályázó számára; azokat a miniszteri döntést követő 30 napon belül – előzetes egyeztetés alapján – személyesen lehet átvenni a Támogató székházában (1055 Budapest, Kossuth Lajos tér 11.).

8.9. *Benyújtandó dokumentumok:*

1. jóváhagyott és érvényes halgazdálkodási terv, valamint haszonbérleti szerződés másolata (nyilvántartott halgazdálkodási vízterület esetében);
2. a támogatott szervezet képviselőjének közjegyzői aláírási címpéldányát saját, vagy banki aláírási címpéldányát bank által hitelesített másolatban,
3. a fennállást igazoló okiratban meghatározott képviselőtől eltérő képviselet esetén a támogatott szervezet képviselőjének aláírási jogosultságát igazoló – közokiratnak vagy teljes bizonyító erejű magánokiratnak minősülő – okiratot, mely nem lehet régebbi, mint a benyújtását megelőző 30 nap,
4. természetes személy és egyéni vállalkozó esetén a személyi azonosításra alkalmas fényképes és az elérhetőséget igazoló lakcímet igazoló igazolvány, valamint az egyéni vállalkozói igazolvány hitelesített másolatát,
5. a támogatott tevékenységhez szükséges jogerős hatósági engedélyeket, ha azt jogszabály előírja, (ez csatolható legkésőbb a támogatási szerződés aláírásáig),
6. gazdasági társaság esetén 30 napnál nem régebbi cégbírósági bejegyzés másolata, vagy a bejegyzésről szóló kivonat eredeti példánya,
7. a létesítő okirat másolata (pl. alapító okirat), gazdasági társaságnak nem minősülő gazdálkodó szervezet (pl. egyesület) esetén létesítő okiratának egyszerű másolata vagy a bírósági bejegyzés 30 napnál nem régebbi kivonata eredeti példányban;
8. a kedvezményezett támogatást fogadó bankszámlájára vonatkozó szerződés másolatát, vagy a bankszámláról szóló banki igazolás eredeti példányát.
9. **A pályázatok elbírálásának rendje**

9.1. **A pályázat formai és tartalmi megfelelőségével kapcsolatban hiánypótlásra nincs lehetőség.**

9.2. A pályázatok formai-tartalmi ellenőrzését a pályázatokat fogadó Horgászati és Halgazdálkodási Főosztály, a döntésre vonatkozó javaslat összeállítását a szakértőkből álló Bíráló Bizottság végzi. Támogatás a rendelkezésre álló forrás kimerüléséig adható.

9.3. A támogatásra vonatkozó döntést a Bíráló Bizottság javaslata alapján a miniszter hozza meg, legkésőbb a pályázatok beadási határidejét követő 60 napon belül. A Bíráló Bizottság a pályázatok támogatására vonatkozó javaslatát az 1. mellékletben található értékelési szempontok alapján fogalmazza meg.

9.4. A döntés vonatkozhat a támogatás odaítélésére, illetve a pályázat elutasítására.

A támogatás összege az igényelthez képest alacsonyabb összegre is vonatkozhat.

9.5. A pályázókat a döntésről annak meghozatalát követő 15 napon belül a pályázatokat fogadó szakfőosztály írásban értesíti a pályázat eredményéről, a szerződéskötési feltételekről a szerződéskötési határidő megjelölésével.

9.6. A döntés időpontját, a nyertes és nem nyertes pályázók névsorát, az elnyert támogatás összegét és jogcímének megnevezését a minisztérium a kormányzati portálon a döntést követő 15 napon belül döntési listában közzéteszi.

9.7. A pályázó – a rá vonatkozó adatok tekintetében – jogosult betekinteni a pályázat elbírálásával összefüggésben keletkezett bírálati jegyzőkönyvbe.

1. **Szerződéskötés**

10.1 A támogatási döntésről szóló értesítés kézhezvételét követő 15 napon belül a nyertes pályázóval a minisztérium képviseletében eljáró kötelezettségvállaló támogatási szerződést köt, amelyben meghatározza a támogatás igénybevételének és felhasználásának részletes feltételeit.

10.2 Ha a kedvezményezett mulasztásából a Támogató által meghatározott határidőtől számított további 30 napon belül nem kerül sor a szerződéskötésre, a támogatási döntés hatályát veszti. Ha a kedvezményezett mulasztása a Támogató megítélése szerint méltányolható okból származik, a szerződéskötésre az általa megállapított határidőt követő 30 napon belül az eredeti határidőnél nem hosszabb időtartamú új határidőt állapíthat meg a kedvezményezett írásbeli kérése alapján.

10.3 A támogatási összeg folyósítása a támogatási szerződésben rögzített határidőn belül esedékes.

10.4 A lőszervásárlást igazoló számlákat a pályázat megvalósítási időszaka alatt kell kiállítani, mely a támogatási döntés napjától 2015. december 31. közötti időszak. Kizárólag az ebben az időszakban kiállított és a kedvezményezett részéről pénzügyileg teljesített számlák elszámolhatók.

10.5 A támogatási szerződés az alábbi elemeket tartalmazza:

* 1. a támogatott adatait, működési helyét,
  2. a támogatott tevékenységet,
  3. a költségvetési támogatás bruttó összegét, a támogatási intenzitást, az elszámolható költségeket,
  4. a támogatott tevékenység időtartamát és a költségvetési támogatás felhasználásának határidejét,
  5. a költségvetési támogatás rendelkezésre bocsátásának módját, feltételeit, ütemezését,
  6. a beszámolással – ideértve a beszámoló tartalmi követelményeit is –, továbbá az ellenőrzéssel kapcsolatos szabályokat,
  7. a jogosulatlanul igénybe vett támogatás jogkövetkezményeit, visszafizetésének rendjét,
  8. a költségvetési támogatással kapcsolatos iratok, valamint a költségvetési támogatás felhasználását alátámasztó bizonylatok teljes körű megőrzésének határidejét,
  9. a támogatott tevékenység megvalósításában közreműködők bevonásának lehetőségét, a közreműködők által megvalósítható tevékenységeket,
  10. az Ávr. szerinti adatszolgáltatásokhoz szükséges adatok és az azokban bekövetkező változások Támogató felé történő bejelentésének kötelezettségét, a bejelentési kötelezettség elmulasztásának következményeit,
  11. a támogatási szerződés felmondásának, illetve az attól történő elállás esetköreit,
  12. az ellenőrzési jogosultság elfogadását, és az ellenőrzésre jogosultak megnevezését (Állami Számvevőszék, Kormányzati Ellenőrzési Hivatal, NAV, szakmai főosztály stb.);
  13. a támogatási szerződés módosításának feltételeit.

10.6 A beszámolók összeállítására és ellenőrzésére vonatkozó, mindenkor hatályos miniszteri utasítás szerinti beszámoló formanyomtatványt és a beszámolók összeállítására vonatkozó útmutatót a kötelezettségvállaló Szakfőosztály elektronikus úton küldi meg a Kedvezményezettnek. A kitöltött és Kedvezményezett által eredetben és cégszerűen aláírt, határidőre megküldött Beszámoló a támogatási szerződés elválaszthatatlan mellékletét képezi.

1. **Beszámolás, ellenőrzés és a támogatás kifizetése**

11.1. A támogatás felhasználásáról a pályázati kiírásban rögzített befejezési határideje 2015. december 31. Ezt követő 30 napon belül, legkésőbb 2016. január 30-ig beszámolót kell benyújtani a minisztérium fejezeti kezelésű előirányzataiból pályázati úton vagy egyedi elbírálás keretében pénzeszköz- vagy előirányzat-átadással biztosított támogatások felhasználása ellenőrzésének és a beszámolók összeállításának szabályairól szóló mindenkor hatályos miniszteri utasítás mellékletében található beszámoló formanyomtatvány felhasználásával és a függelékben található, a beszámoló összeállítására vonatkozó útmutató alapján.

11.2. A támogatás felhasználásának ellenőrzése a beszámolók összeállítására és ellenőrzésére vonatkozó, mindenkor hatályos miniszteri utasításban foglaltak szerint történik. A beszámoló elfogadását követően a szakmai teljesítésigazolást a Horgászati és Halgazdálkodási Főosztály adja ki.

11.3. Amennyiben a beszámoló csak részben fogadható el, a jogosulatlanul felhasznált támogatás összegét az államháztartásról szóló törvény 53/A §-ában foglaltak szerint kell visszafizetni.

11.4. A költségvetési támogatás jogosulatlan igénybevétele, jogszabálysértő vagy nem rendeltetésszerű felhasználása esetén a Támogató a költségvetési támogatást visszavonhatja, a támogatási szerződéstől elállhat, azt felmondhatja vagy kezdeményezheti annak módosítását.

11.5. A pénzügyi elszámolásnak az alábbi dokumentumokat kell tartalmaznia:

* A számla kedvezményezett által hitelesített másolata. A számla eredeti példányát záradékolni kell a támogatási szerződés számával és az elszámolt összeg feltüntetésével. Ezt követően kell elkészíteni a jó minőségű fénymásolatot, melyet a kedvezményezett felelős vezetője vagy az arra jogosult személy aláírásával (kék tollal), dátummal és bélyegzővel lát el, valamint „a másolat az eredetivel mindenben megegyezik” szöveggel záradékol. **Az elszámolásra kerülő számlákon a megvásárolt lőszer darabszámának, típusának, cikkszámának és anyagának (acél, W, Bi, Zn, Sn) szerepelnie kell. Ezeket az adatokat nem tartalmazó számla a támogatás terhére nem elszámolható. Ólomsörétes lőszer megvásárlása vagy a sörét anyagát nem igazoló számla nem számolható el.**
* Amennyiben a számla végösszege meghaladja a bruttó 100 000 Ft-ot, csatolni szükséges a lőszerre vonatkozó írásos megrendelés vagy visszaigazolt árajánlat hitelesített másolatát.
* A számla kifizetését igazoló bizonylat hitelesített másolatát (bankszámla kivonat, vagy kiadási pénztárbizonylat). Bruttó 300 000 Ft összeget meghaladó számla csak banki átutalással teljesíthető.
* Írásos megrendelés esetén teljesítésigazolást, eredetben, vagy hitelesített másolatban (a számviteli szabályok szerint a teljesítésigazolás a számla eredeti példányára is felvezethető „áru/szolgáltatás teljesítését igazolom” szöveggel), illetve szállítólevél hitelesített másolatát.

11.6. A beszámoló benyújtási határidejének eredménytelen eltelte esetén a Szakfőosztály (Horgászati és Halgazdálkodási Főosztály) felszólítja a Kedvezményezettet a beszámoló benyújtására 15 napos határidővel, ez esetben azonban a beszámolóval kapcsolatban további hiánypótlásra nincs lehetőség.

11.7. A beszámolóval kapcsolatban a Támogató egyszeri hiánypótlási lehetőséget biztosít, 15 napos határidővel.

1. **Kifogás**

12.1. A miniszteri döntéssel szemben jogorvoslatnak helye nincs, azonban a pályázó az Ávr. 102/D. §-a alapján kifogást nyújthat be, ha a pályázati eljárásra, a támogatási döntés meghozatalára, a támogatói okiratok kiadására vagy a támogatási szerződések megkötésére, a költségvetési támogatás folyósítására, visszakövetelésére vonatkozó eljárás jogszabálysértő, a pályázati kiírásba vagy a támogatási szerződésbe ütközik.

12.2. A kifogás benyújtására a kifogásolt intézkedéshez vagy mulasztáshoz kapcsolódóan megállapított határidőn belül, ennek hiányában az arról való tudomásszerzéstől számított tíz napon belül, de legkésőbb az annak bekövetkezésétől számított 30 napon belül, írásban van lehetőség. A kifogás benyújtására nyitva álló határidő elmulasztása miatt igazolási kérelem benyújtásának helye nincs.

12.3. A kifogásnak tartalmaznia kell:

1. a kifogást tevő nevét, székhelyét vagy lakcímét, a nem természetes személy kifogást tevő képviselője nevét,
2. a kifogással érintett pályázat vagy támogatói okirat, támogatási szerződés azonosításához szükséges adatokat,
3. a kifogásolt intézkedés vagy mulasztás meghatározását,
4. a kifogás alapjául szolgáló tényeket és a kifogásolt vagy elmaradt intézkedéssel megsértett jogszabályi rendelkezés pontos megjelölését, és
5. nem elektronikus úton történő kapcsolattartás esetén a kifogást tevő aláírását.

12.4. A kifogás elbírálása az Ávr. 102/D. § (5) – (7) bekezdései, valamint a 7/2014. (XI. 17.) FM utasításban foglaltak alapján történik.

12.5. A kifogás tárgyában hozott döntés ellen további kifogás előterjesztésének vagy más jogorvoslat igénybevételének nincs helye.

1. **A pályázatnál alkalmazandó jogszabályok**

* Az államháztartásról szóló 2011. évi CXCV. törvény (Áht.)
* A halgazdálkodásról és a hal védelméről szóló 2013. évi CII. törvény
* Magyarország 2015. évi központi költségvetéséről szóló 2014. évi C. törvény
* A mezőgazdasági, agrár-vidékfejlesztési, valamint halászati támogatásokhoz és egyéb intézkedésekhez kapcsolódó eljárás egyes kérdéseiről szóló 2007. évi XVII. törvény
* Az államháztartásról szóló törvény végrehajtásáról szóló 368/2011. (XII. 31.) Korm. rendelet (Ávr.)
* A Kormány tagjainak feladat- és hatásköréről szóló 152/2014. (VI. 6.) Korm. rendelet
* A fejezeti és központi kezelésű előirányzatok kezelésének és felhasználásának szabályairól szóló 24/2015. (V. 26.) FM rendelet
* A XII. Földművelésügyi Minisztérium költségvetési fejezethez tartozó fejezeti kezelésű előirányzatokkal kapcsolatos gazdálkodás belső normáiról szóló 7/2014. (XI. 17.) FM utasítás
* A beszámolók összeállítására és ellenőrzésére vonatkozó, mindenkor hatályos földművelésügyi miniszteri utasítás

1. **A pályázati dokumentáció elérhetősége**

14.1 A pályázati dokumentáció az alábbi honlapon érhető el:

<http://www.kormany.hu/hu/foldmuvelesugyi-miniszterium/>

**A pályázati dokumentáció postai úton nem igényelhető.**

14.2 A pályázati dokumentáció tartalmazza a pályázati felhívást, a pályázati adatlapot, az adatlap mellékletét képező nyilatkozati lapot, pályázati űrlapot és az átláthatósági nyilatkozatot.

A pályázattal kapcsolatban felvilágosítás az alábbi elérhetőségen kérhető: Földművelésügyi Minisztérium Horgászati és Halgazdálkodási Főosztály, dr. Papp Dorottya környezetvédelmi jogi referens, hétfőtől szerdáig 9 és 14 óra között (e-mail: [dorottya.papp@fm.gov.hu](mailto:dorottya.papp@fm.gov.hu%20.) tel.: +36/1-795-39-16).

Budapest, 2015. „ „ „ „

Dr. Fazekas Sándor

miniszter

1. **melléklet: Bírálati szempontrendszer**
2. A pályázó a 2013-as gyérítési tevékenysége során több mint 50 példányt gyérített.
   * 1. Igen 10 pont
     2. Nem 1 pont
3. A pályázó a 2013-as gyérítési tevékenysége során több mint 100 példányt gyérített.
   * 1. Igen 10 pont
     2. Nem 1 pont
4. A pályázó a 2013-as gyérítési tevékenysége során több mint 500 példányt gyérített.
   * 1. Igen 10 pont
     2. Nem 1 pont
5. A pályázó a 2013-as gyérítési tevékenysége során több mint 1000 példányt gyérített.
   * 1. Igen 10 pont
     2. Nem 1 pont